钦定古今图书集成/明伦汇编/官常典/第778卷 > 王宪〈孙仲智〉
## 钦定古今图书集成/明伦汇编/官常典/第778卷 > 王宪〈孙仲智〉

按《魏书》本传，“宪字显则，北海剧人也。祖猛，苻坚丞相。
父休，河东太守。宪幼孤，随伯父永在邺。苻丕称尊号，
复以永为丞相。永为慕容永所杀，宪奔清河，匿于民
家。皇始中兴，驾次赵郡之高邑，宪乃归诚。太祖见之
曰：‘此王猛孙也’。厚礼待之，以为本州中正，领选曹事，
兼掌门下。世祖即位，行廷尉卿，出为上谷太守，加中”
垒将军，赐爵高唐子。清身率下，风化大行。寻拜外都
大官。后为中都。历任二曹，断狱称旨，进爵剧县侯，加龙骧将军。出为并州刺史，加安南将军，进爵北海公，
境内清肃。及还京师，以宪元老，特赐锦绣布帛绵彩
珍羞礼膳。天安初，卒，年八十九。赠镇南将军、青州刺
史，谥曰康。子崇袭，早卒。子仲智袭。历中书侍郎、安西
将军、幽州刺史，有“清平”之称。